Кык воӧн Коми Республикаса гарантийнӧй фонд сетіс республикаса асшӧр уджалысьяслы 36 поручительство 90 миллионысь унджык шайт мында сьӧм вылӧ

Татшӧм петкӧдласъяс йылысь юӧртісны Коми Республикаса Веськӧдлан котыр бердын ичӧт да шӧр предпринимательство кузя координационнӧй сӧветлӧн чукӧртчылӧм вылын, кӧні веськӧдлысьнас вӧлі Юралысьӧс вежысь – республикалӧн сьӧм овмӧсса министр Владимир Тукмаков.

«Коми Республикаса гарантийнӧй фонд» ВАК-са медыджыд директор Наталья Фадеевалӧн кывъяс серти, 24 поручительство вӧлі сетӧма 2011 воын, 12 – 2012 воын. Кызвынсӧ фонд сетӧ отсӧг дінмулы верктуя татшӧм удж сикасъяс серти: видз-му овмӧс, вӧралӧм да вӧр овмӧс, чери видзӧм, стрӧитчӧм, обработайтан производствояс, транспорт да связь.

Кыдзи пасйис В. Тукмаков, фондӧ шыӧдчӧны ёнджыкасӧ ыджыд каръясса - Сыктывкарса да Ухтаса - асшӧр уджалысьяс, да вӧзйис координационнӧй сӧветӧ пырысьяслы паськӧдны фонд да сылӧн услугаяс йылысь юӧръяссӧ республикалӧн мукӧд карса да районса ичӧт да шӧр предпринимательство субъектъяс пӧвстын.

Координационнӧй сӧвет чукӧртчылӧм вылын сідзжӧ видлалісны сьӧкыда воӧдчан да ылі районъясӧ вузӧс вайысь асшӧр овмӧс нуӧдысь субъектъяслы отсӧг сетӧм йылысь юалӧм. Коми Республикаса экономика сӧвмӧдан министерстволӧн юӧртӧм серти, ӧні республикаын сьӧкыда воӧдчан 380 гӧгӧр сикт. 2011 воын республиканскӧй сьӧмкуд тшӧт весьтӧ компенсация вӧлі сетӧма 102 асшӧр овмӧс нуӧдысь субъектлы 11 миллион шайт мында, 2012 воын – 17 миллион шайтысь унджык.

«Коми Республикаса Веськӧдлан котырсянь сьӧм отсӧгӧн асшӧр уджалысьяс босьтісны ас вылӧ ылі олан пунктъяс могмӧдӧм серти зэв ыджыд социальнӧй удж, – юӧртіс Владимир Тукмаков. – Сы понда районъясын тӧдчымӧн бурмис сёян-юан вузӧсӧн йӧзӧс могмӧдӧмыс. Ми пасъям татшӧм отсӧглысь коланлунсӧ да чайтам, мый кутас быдмыны и участвуйтысьяслӧн лыдыс, и уджыслӧн ыдждаыс».